LT Europos Sąjungos oficialusis leidinys L 306/34

EEE JUNGTINIO KOMITETO SPRENDIMAS

Nr. 102/2005

2005 m. liepos 8 d.

iš dalies keičiantis EEE susitarimo IV priedą (Energetika)

EEE JUNGTINIS KOMITETAS,

atsižvelgdamas į Europos ekonominės erdvės susitarimą su pakeitimais, padarytais Protokolu, patikslinančiu Europos ekonominės erdvės susitarimą (toliau – Susitarimas), ypač į jo 98 straipsnį,

kadangi:

(1) Susitarimo IV priedas buvo iš dalies pakeistas 2005 m. kovo 11 d. EEE jungtinio komiteto sprendimu Nr. 43/2005 (1).

(2) Į Susitarimą reikia įtraukti 2001 m. rugsėjo 27 d. Europos Parlamento ir Tarybos direktyvą 2001/77/EB dėl elektros, pagamintos iš atsinaujinančiųjų energijos išteklių, skatinimo elektros energijos vidaus rinkoje (2),

NUSPRENDĖ:

1 straipsnis

Po Susitarimo IV priedo 18 punkto (Europos Parlamento ir Tarybos reglamentas (EB) Nr. 2422/2001) įterpiamas šis punktas:

„19. 32001 L 0077: 2001 m. rugsėjo 27 d. Europos Parlamento ir Tarybos direktyva 2001/77/EB dėl elektros, pagamintos iš atsinaujinančiųjų energijos išteklių, skatinimo elektros energijos vidaus rinkoje (OL L 283, 2001 10 27, p. 33). Direktyvos nuostatos šio Susitarimo tikslais adaptuojamos taip: a) ši direktyva netaikoma Lichtenšteinui; b) 3 straipsnio 2 dalyje data „2002 m. spalio 27 d.“ ir 3 straipsnio 3 dalyje, 5 straipsnio 1 dalyje bei 6 straipsnio 2 dalyje data „2003 m. spalio 27 d.“ pakeičiama žodžiais „praėjus šešiems mėnesiams nuo 2005 m. liepos 8 d. EEE jungtinio komiteto sprendimo Nr. 102/2005 įsigaliojimo“; c) 3 straipsnio 2 dalies antroje įtraukoje žodis „Bendrijos“ pakeičiamas žodžiais „ELPA valstybių“; d) 1 protokolo 8 dalis netaikoma 3 straipsnio 4 dalies antrai įtraukai; e) 4 straipsnio 1 dalyje žodžiai „Sutarties 87 ir 88 straipsnių“ pakeičiami žodžiais „EEE susitarimo 61 ir 62 straipsnių“. Žodžiai „Sutarties 6 ir 174 straipsniuose“ pakeičiami žodžiais „EEE susitarimo 73 straipsnyje“; f) priedas papildomas taip: „Islandija 5,58 99,90 99,50 (3) Norvegija 110,95 96,30 90,00 (4)“

2 straipsnis

Direktyvos 2001/77/EB tekstai islandų ir norvegų kalbomis, kurie turi būti paskelbti Europos Sąjungos oficialiojo leidinio EEE priede, yra autentiški.

3 straipsnis

Šis sprendimas įsigalioja 2005 m. liepos 9 d., jei EEE jungtiniam komitetui buvo pateikti visi pranešimai pagal Susitarimo 103 straipsnio 1 dalį (5).

4 straipsnis

Šis sprendimas skelbiamas Europos Sąjungos oficialiojo leidinio EEE dalyje ir EEE priede.

Priimta Briuselyje, 2005 m. liepos 8 d. EEE jungtinio komiteto vardu Pirmininkas HSH Nikolaus von LIECHTENSTEIN

(1) OL L 198, 2005 7 28, p. 45.

(2) OL L 283, 2001 10 27, p. 33. Direktyva su pakeitimais, padarytais 2003 m. Stojimo aktu.

(3) Islandijos skaičius priklauso nuo to, ar nepasikeis jos elektros sistemos suderinamumas su kitomis elektros sistemomis. Be to, atsižvelgiant į klimato veiksnių įtaką elektros energijos, naudojant hidroenergiją, gamybai, elektros energijos paklausą ir srovės tiekimo sutrikimus, 2010 m. skaičius turėtų būti apskaičiuojamas pagal ilgalaikį hidrologinėmis ir klimato sąlygomis grindžiamą modelį.

(4) Norvegija sugebės įvykdyti savo planą 90 % elektros gaminti iš atsinaujinančiųjų energijos išteklių su sąlyga, kad elektros vartojimas šalyje augs ne daugiau kaip 1 % per metus. Šie apskaičiavimai daromi atsižvelgiant į 1997–2010 m. gaminamą papildomą maždaug 6–7 TWh elektros energijos kiekį iš atsinaujinančiųjų energijos išteklių.

Norvegijai ataskaitose apie orientacinius rodiklius vertėtų atsižvelgti į vidutinį hidroenergijos gamybos potencialą, nes jos hidroenergijos gamyba vyksta netolygiai.“

(5) Konstituciniai reikalavimai nurodyti.